‘जोशी बनाम जोशी विवाद पर थोड़ा ठहरकर आते हैं, लेकिन पहले सामयिक सरस्वती के संपादक की टिप्पणी पर बात कर लेते हैं। संपादक का मानना है कि इस तरह के विवादों से साहित्य का नुकसान होता है लेकिन अगली ही पंक्ति में वो पाठकों से प्रतिक्रिया मांग रहे हैं। संभव है वो अपने मत पर पाठकों की स्वीकृति चाहते हों लेकिन अगर संपादक का मानना है कि इस तरह के विवादों से साहित्य का नुकसान होता है तो उसको अपनी प्रतिष्ठित पत्रिका में इतना जगह देना क्या उचित है, यह तो वैसी ही प्रवृत्ति है जो इन दिनों न्यूज चैनलों में खासतौर पर दिखाई देने लगी है। बहुधा विवादित वीडियो पर ये लिखा होता है कि- चैनल इस वीडियो की प्रामाणिकता की पुष्टि नहीं करता है लेकिन उस वीडियो को दिनभर बार-बार दिखाया जाता है। अगर विवाद साहित्य के लिए नुकसानदायक है तो उसको हवा देने की क्या आवश्यकता और अगर वीडियो के प्रामाणिकता की पुष्टि नहीं कर सकते हैं तो उसको लगातार दिखाने की क्या मजबूरी? इसके पीछे की वजह क्या है, इस बारे में फैसला लेने का अधिकार पाठकों के विवेक पर छोड़ देना चाहिए।